I foråret 2008 slår Metropolen i Hjørring dørene op for de handlende. Og om en måned tager byrådet fat på planlægningen af det næste store byggeprojekt: en stor dagligvarebutik og masser af specialbutikker ovre på den anden side af vejen, hvor det gamle Danish Crown Slagteri lå. Forhastet planlægning Konservativt medlem af byrådet Per Larsen mener, at kommunen forhaster sig: - Lad os nu prøve at se hvordan trafikken kommer til at udvikle sig, inden vi tager det næste skridt, og planlægger noget som vil give yderligere 6000 biler i døgnet, fordi så frygter jeg trafikken vil komme til at bryde sammen, siger han til TV2/Nord. 6000 flere biler i døgnet I forbindelse med byggeriet af Metropolen er der afsat 15 millioner kroner til at udvide vejnettet, så der bliver plads til de forventede 6000 ekstra biler i døgnet. Det mener Per Larsen ikke er en fremtidssikret løsning. Hvis der skal bygges flere butikskvadratmeter på den gamle slagterigrund, så skal der investeres et meget større millionbeløb. Formanden for Plan- og Miljøudvalget, Per Harfeld (V), mener ikke kommunen skal vente med planlægningen af det næste byggeprojekt. - Den planlægning vi nu går i gang med, og som jeg mener vi bør gå i gang med, den får startskuddet nu her i starten af august. Og der er jo ikke noget som helst vedtaget, før den har været i Plan- og Miljøudvalget og kommer i byrådet én gang til med alle de aspekter som måtte være der, siger han til TV2/Nord.

Referat:
Lange bilkøer og et trafikalt kaos. Det kan blive konsekvensen af de byggeplaner Hjørring Kommune barsler med for den gamle slagterigrund. Nu trækker et konservativt byrådsmedlem i nødbremsen.